b"\n_START_ARTICLE_\nStolen base\n_START_SECTION_\nTeknikker\n_START_PARAGRAPH_\nDet giver kun mening at stj\xc3\xa6le en base, n\xc3\xa5r der ikke st\xc3\xa5r en l\xc3\xb8ber p\xc3\xa5 den base, der fors\xc3\xb8ges stj\xc3\xa5let. Imidlertid benytter visse hold en gang imellem et double steal, hvor to l\xc3\xb8bere p\xc3\xa5 \xc3\xa9n gang fors\xc3\xb8ger at stj\xc3\xa6le en base._NEWLINE_En l\xc3\xb8ber, der vil stj\xc3\xa6le en base, skal ikke kun v\xc3\xa6re hurtig, men ogs\xc3\xa5 have god timing og v\xc3\xa6re i stand til at finde det perfekte tidspunkt at l\xc3\xb8be p\xc3\xa5. Det er normalt n\xc3\xb8dvendigt for l\xc3\xb8beren at st\xc3\xa5 et stykke v\xc3\xa6k fra sin base for at f\xc3\xa5 et lille forspring. Denne f\xc3\xb8ring kaldes lead-off. Hvis pitcheren v\xc3\xa6lger at kaste til l\xc3\xb8berens base i stedet for at kaste sit pitch, m\xc3\xa5 l\xc3\xb8beren imidlertid kunne komme hurtigt tilbage for ikke at blive fanget i ingenmandsland mellem to baser. N\xc3\xa5r pitcheren kaster til en base p\xc3\xa5 denne m\xc3\xa5de, kaldes det et pick-off attempt, og hvis det lykkes at f\xc3\xa5 sl\xc3\xa5et l\xc3\xb8beren ud, kaldes det et pick-off._NEWLINE_Typisk bliver l\xc3\xb8beren n\xc3\xb8dt til at glide (slide) ind til basen for at undg\xc3\xa5 at blive sl\xc3\xa5et ud af modstanderholdet. Dette s\xc3\xb8rger samtidig for, at l\xc3\xb8beren bliver bremset op og dermed ikke kommer til at l\xc3\xb8be forbi basen i skyndingen. Der findes en r\xc3\xa6kke forskellige m\xc3\xa5der at glide p\xc3\xa5; de to hovedtyper er et feet-first slide (med f\xc3\xb8dderne forrest) og head-first slide (med hovedet og armene forrest)._NEWLINE_Det er klart mest almindeligt at stj\xc3\xa6le 2. base. Dette skyldes, at 2. base er placeret l\xc3\xa6ngst fra catcheren, og dermed skal denne kaste l\xc3\xa6ngere vej for at sl\xc3\xa5 l\xc3\xb8beren ud. Det er dog ikke unormalt at stj\xc3\xa6le 3. base. I sj\xc3\xa6ldne tilf\xc3\xa6lde kan en l\xc3\xb8ber fors\xc3\xb8ge at stj\xc3\xa6le home plate. Dette er st\xc3\xa6rkt risikabelt, da pitchet med n\xc3\xa6sten 100% sikkerhed vil n\xc3\xa5 frem f\xc3\xb8r l\xc3\xb8beren selv, men hvis det lykkes l\xc3\xb8beren, vil han naturligvis score et point. Legendariske Ty Cobb er indehaver af rekorden for flest stolen bases ved home plate i karrieren med 54 i alt.\n_START_SECTION_\nBrug i kamp\n_START_PARAGRAPH_\nStolen bases har tidligere v\xc3\xa6ret meget mere udbredte end i dag. Det har vist sig at v\xc3\xa6re et historisk faktum, at n\xc3\xa5r det generelle offensive niveau stiger, fors\xc3\xb8ges der f\xc3\xa6rre stolen bases. Omvendt er stolen bases blevet benyttet som et vigtigt taktisk hj\xc3\xa6lpemiddel i mere pitchervenlige perioder som fx i starten af det 20. \xc3\xa5rhundrede og 1960'erne._NEWLINE_Der er tradition for, at et holds tr\xc3\xa6ner s\xc3\xa6tter sit lineup, s\xc3\xa5 der er en hurtig spiller p\xc3\xa5 plads nr. 1. Stolen bases er dermed en vigtig faktor i konstruktionen af holdopstillinger._NEWLINE_Stolen bases bliver mere betydningsfulde hen mod slutningen af en t\xc3\xa6t kamp. Ud over at f\xc3\xa5 en l\xc3\xb8ber i god position til at score kan en stolen base ogs\xc3\xa5 ryste modstanderholdets pitcher ud af sin rytme. Tilsvarende bliver en caught stealing desto meget dyrere for indeholdet._NEWLINE_Tilh\xc3\xa6ngere af avancerede baseballstatistikker mener normalt, at stolen bases er overvurderede og bliver brugt for meget, s\xc3\xa6rligt i nutidens home run-fokuserede version af baseball. De argumenterer for, at det er ikke s\xc3\xa5 vigtigt, hvor mange baser man stj\xc3\xa6ler, men snarere, hvor ofte man succesfuldt stj\xc3\xa6ler en base i forhold til det totale antal fors\xc3\xb8g._NEWLINE_I l\xc3\xb8bet af de seneste seks s\xc3\xa6soner (2002-2007) er succesraten for stolen bases i Major League Baseball vokset st\xc3\xb8t, og den er nu p\xc3\xa5 et rekordh\xc3\xb8jt niveau. Eftersom antallet af stolen base-fors\xc3\xb8g samtidig er for nedadg\xc3\xa5ende, kunne noget tyde p\xc3\xa5, at holdene har indset den formindskede v\xc3\xa6rdi af en stolen base i en \xc3\xa6ra med relativt mange home runs."